b'\n_START_ARTICLE_\nLitauen i Eurovision Song Contest\n_START_SECTION_\nHistorikk\n_START_PARAGRAPH_\nDet er den litauiske allmennkringkasteren LRT som sender konkurransen i Litauen, og som velger landets representant. I 1994 stilte landet i Eurovision Song Contest for f\xc3\xb8rste gang, med Ovidijus Vy\xc5\xa1niauskas og sangen \xc2\xabLop\xc5\xa1in\xc4\x97 mylimai\xc2\xbb. Sangen og artisten var valgt internt av tv-kanalen, men siden har alle litauiske bidrag blitt k\xc3\xa5ret gjennom en nasjonal finale. Litauen fikk en verst tenkelig start da \xc2\xabLop\xc5\xa1in\xc4\x97 mylimai\xc2\xbb kom helt sist uten poeng i Dublin i Irland.\n_START_SECTION_\nFrav\xc3\xa6r og retur\n_START_PARAGRAPH_\nEtter sisteplassen holdt landet seg borte fra konkurransen, men returnerte i 1999 med Aist\xc4\x97 og l\xc3\xa5ten \xc2\xabStrazdas\xc2\xbb. Hun framf\xc3\xb8rte bidraget p\xc3\xa5  samogitisk, en litauisk dialekt. Hun ble bare nummer 20 av 23, og dermed m\xc3\xa5tte Litauen st\xc3\xa5 over konkurransen i 2000. Et middels resultat fulgte i 2001, og landet kom nest sist i 2002 og m\xc3\xa5tte dermed st\xc3\xa5 over konkurransen i 2003._NEWLINE_Fra 2004 deltok Litauen i semifinaler og kom p\xc3\xa5 sisteplass i semifinalen i 2005. \xc3\x85ret etter kvalifiserte Litauen seg for f\xc3\xb8rste gang med gruppen LT United og \xc2\xabWe Are the Winners\xc2\xbb. L\xc3\xa5ten kom p\xc3\xa5 en sjetteplass, noe som fremdeles er Litauens beste plassering i Eurovision Song Contest. Siden har landets resultater svingt, og Litauen kvalifiserte seg ikke til finalen i 2008, 2010 og 2014. I 2016 fikk landet sin nest beste plassering, da Donny Montell sang Litauen inn til en niendeplass med \xc2\xabI\'ve Been Waiting for This Night\xc2\xbb.\n_START_SECTION_\nLange nasjonale finaler\n_START_PARAGRAPH_\nMed unntak av 1994 har Litauen valgt ut sine bidrag gjennom en nasjonal finale. Fra 2012 heter konkurransen "Eurovizijos" dain\xc5\xb3 konkurso nacionalin\xc4\x97 atranka (Eurovision Song Contest, nasjonal utvelging). Litauen har etter hvert blitt kjent for sine lange og kronglete uttakinger, i 2015 var det \xc3\xa5tte show f\xc3\xb8r vinneren ble k\xc3\xa5ret, og i 2016 var det hele ti show. Dette vekket ogs\xc3\xa5 oppsikt i Norge, og under norske Melodi Grand Prix 2016 viste NRK direktebilder fra den \xc3\xa5ttende litauiske delfinalen, som gikk samtidig som den norske finalen.'